Зөлфәт Зиннуровның әтисен искә алу кичәсеннән язма 

	Байлар Сабасының Мәдәният йортында РФның һәм ТРның атказанган укытучысы, 21 ел Саба район мәгариф бүлеген җитәкләгән Зиннуров Шамил Зиннур улын искә алу кичәсе узды. Күңелләрне кузгатырлык очрашу, олы шәхес турында хатирәләрне яңарткан, гыйбрәт һәм үрнәк алырлык гүзәл кичә булды. Аны Шамилнең кызы Алия белән улы Зөлфәт әзерләгән. 	 Кичә башланып, Алиянең әтисе турындагы беренче монологын тыңлый башлау белән тамакларга төер утырды, күзләр яшьләнде... Ә инде Зөлфәтнең “Кайтып киләм, әткәй, яныңа” җырын яңгыратуы йөрәкләрне тетрәндерде. Кичәнең башыннан ахырына кадәр үземнең яшьлек дустым Шамилнең мондый балалары булуына куанып һәм сокланып утырдым. Әтисен өзелеп яраткан һәм тирән хөрмәт иткән балалар гына шундый искә алу кичәсе әзерләп, аны бөтен район халкына күрсәтә алалар. Ә зал шыгрым тулы иде. Шамилнең дуслары, туганнары, мөгаллимнәр, авылдашлары, хезмәттәшләре. Бөтенесенең җылы истәлекләре ташыды... 
	Фәрит ВАФИН, Арча районы, Яңа Кенәр авылы	
Татарстан яшьләре

	№ --- | 05.05.2016	


